OZNÁMENIE KOMISIE RADE Posúdenie opatrení prijatých Maďarskom v reakcii na odporúčanie Rady z 13. marca 2012 s cieľom odstrániť nadmerný deficit verejných financií /* COM/2012/0276 final */





OZNÁMENIE KOMISIE RADE Posúdenie opatrení prijatých Maďarskom v reakcii na odporúčanie Rady z 13. marca 2012 s cieľom odstrániť nadmerný deficit verejných financií 1. Postup pri nadmernom deficite a najnovšie odporúčania Rada 5. júla 2004 rozhodnutím 2004/918/ES[1] na základe článku 104 ods. 6 Zmluvy o založení Európskeho spoločenstva (ďalej len „Zmluva o ES“) rozhodla, že v Maďarsku existuje nadmerný deficit, a prijala odporúčanie na základe článku 104 ods. 7 Zmluvy o ES s cieľom odstrániť nadmerný deficit do konca roka 2008. Rada 18. januára 2005 rozhodnutím 2005/348/ES[2] na základe článku 104 ods. 8 Zmluvy o ES rozhodla, že Maďarsko neprijalo účinné opatrenia v reakcii na jej odporúčanie, a 8. marca 2005 vydala druhé odporúčanie na základe článku 104 ods. 7 Zmluvy o ES, v ktorom potvrdila rok 2008 ako termín na odstránenie nadmerného deficitu. Rada 8. novembra 2005 rozhodnutím 2005/843/ES[3] na základe článku 104 ods. 8 Zmluvy o ES rozhodla, že Maďarsko po druhýkrát nedodržalo odporúčania na základe článku 104 ods. 7 Zmluvy o ES. Rada preto 10. októbra 2006 adresovala Maďarsku tretie odporúčanie na základe článku 104 ods. 7 Zmluvy o ES, v ktorom predĺžila termín na odstránenie nadmerného deficitu do roku 2009. Rada vo svojom odporúčaní zo 7. júla 2009 prijatom na základe článku 104 ods. 7 Zmluvy o ES (ďalej len „odporúčanie Rady zo 7. júla 2009“) dospela k záveru, že opatrenia, ktoré prijali maďarské orgány v reakcii na odporúčania z 10. októbra 2006, možno považovať za účinné a vzhľadom na prudký hospodársky pokles vydala zrevidované (štvrté) odporúčania na základe článku 104 ods. 7 Zmluvy o ES, v ktorých stanovila rok 2011 ako nový termín na nápravu situácie pre Maďarsko. Komisia prijala 27. januára 2010 oznámenie Rade[4], v ktorom dospela k záveru, že Maďarsko prijalo účinné opatrenia v reakcii na odporúčanie Rady zo 7. júla 2009, upozornila však na podstatné riziká. Rada 24. januára 2012 rozhodnutím 2012/139/EÚ[5] v súlade s článkom 126 ods. 8 Zmluvy o fungovaní Európskej únie (ďalej len „ZFEÚ“) rozhodla, že Maďarsko neprijalo účinné opatrenia v reakcii na odporúčanie Rady zo 7. júla 2009 v lehote, ktorá sa v ňom stanovuje. Hoci v roku 2011 nebola v prípade rozpočtu prekročená referenčná hodnota 3 % HDP, táto skutočnosť nevychádzala zo štrukturálnej a udržateľnej nápravy, ale závisela od značných jednorazových príjmov. Zároveň v rokoch 2010 a 2011 došlo k štrukturálnemu zhoršeniu vo výške viac ako 2 % HDP namiesto odporúčaného kumulatívneho fiškálneho zlepšenia vo výške 0,5 % HDP. Okrem toho, hoci orgány uskutočňovali v roku 2012 štrukturálne opatrenia, od ktorých sa očakávalo, že do veľkej miery vyvážia predchádzajúce zhoršenie, referenčná hodnota deficitu vo výške 3 % HDP by sa rovnako aj v roku 2012 dodržala len vďaka jednorazovým príjmom vo výške takmer 1 % HDP a referenčná hodnota stanovená v zmluve by bola v roku 2013 po ukončení všetkých jednorazových opatrení opäť prekročená. Po uvedenom rozhodnutí Rady Rada 13. marca 2012 vykonávajúcim rozhodnutím 2012/156/EÚ[6] rozhodla o pozastavení časti záväzkov z Kohézneho fondu voči Maďarsku s účinnosťou od 1. januára 2013 na základe článku 4 nariadenia Rady (ES) č. 1084/2006 z 11. júla 2006, ktorým sa zriaďuje Kohézny fond[7]. Rovnaký deň Rada vydala aj nové (piate) odporúčania Maďarsku v súlade s článkom 126 ods. 7 ZFEÚ a článkom 3 nariadenia (ES) č. 1467/97[8] (ďalej len „odporúčanie Rady z 13. marca 2012“), v ktorom stanovila ako nový termín na odstránenie nadmerného deficitu rok 2012. Ďalej, Rada vydala tieto konkrétne odporúčania: · Maďarské orgány by mali znížiť deficit verejných financií pod referenčnú hodnotu 3 % HDP, a to dôveryhodným a udržateľným spôsobom v súlade s viacročným plánom navrhovaným v aktualizovanom konvergenčnom programe schválenom v stanovisku, ktoré vyjadrila Rada 12. júla 2011. Konkrétne v tejto súvislosti by maďarské orgány mali: a) zaistiť dosiahnutie cieľového deficitu na rok 2012 na úrovni 2,5 % HDP založeného na makroekonomickom rámci po priebežnej predpovedi útvarov Komisie z februára 2012, ktorý by vyžadoval dodatočnú fiškálnu konsolidáciu na úrovni aspoň 0,5 % HDP nad rámec už predpokladanej úrovne 1,9 % HDP. Malo by sa to uskutočniť najmä prostredníctvom ďalšej špecifikácie a dôkladného vykonania opatrení na zníženie deficitu zahrnutých v Pláne Kálmána Szélla a v aktualizovanom konvergenčnom programe, ako aj prijatím ďalších konsolidovaných opatrení štrukturálnej povahy, ak to bude potrebné. b) použiť mimoriadne zisky na zlepšenie celkového salda vrátane možných jednorazových príjmov vyplývajúcich z návratu účastníkov súkromného dôchodkového piliera do verejného dôchodkového piliera. c) prijať dodatočné opatrenia štrukturálnej povahy potrebné na zaistenie toho, aby deficit v roku 2013, ktorý podľa odhadu prekročí referenčnú hodnotu 3 % HDP o 0,6 % HDP na základe makroekonomického rámca po priebežnej predpovedi útvarov Komisie z februára 2012, zostal výrazne pod prahovou hodnotou aj po očakávanom a odporúčanom úplnom postupom zrušení jednorazových príjmov vo výške takmer 1 % HDP. Tieto opatrenia by mohli obsahovať ďalšiu špecifikáciu a vykonanie plánovaných štrukturálnych reforiem zahrnutých do Plánu Kálmána Szélla. d) začleniť do budúcich zákonov o rozpočte ustanovenia o dostatočných rezervách (nad rámec všeobecných rezerv predpísaných zákonom o verejných financiách), zaistiť dosiahnutie rozpočtových cieľov aj v prípade nepredvídaných okolností. · Uvedená rozpočtová úprava by mala prispieť k zníženiu pomeru hrubého verejného dlhu. Počas troch rokov po odstránení nadmerného deficitu by sa mal v súlade s článkom 2 ods. 1a nariadenia (ES) č. 1467/97 zaistiť dostatočný pokrok smerom k dodržaniu referenčnej hodnoty pre zníženie dlhu. · Podľa odporúčania Rady z 12. júla 2011 by maďarské orgány mali úpravou základného zákona o hospodárskej stabilite splniť kľúčové ústavné fiškálne pravidlá. Numerickými pravidlami by sa malo zaistiť, aby sa rozpočtový postup zakotvil do záväzného strednodobého rámca a aby sa rozšírila analytická pôsobnosť fiškálnej rady. Rada stanovila pre maďarskú vládu lehotu 13. september 2012 na prijatie účinných opatrení a špecifikovanie opatrení, ktoré budú potrebné na dosiahnutie pokroku v snahe zaistiť trvalé odstránenie nadmerného deficitu. Zároveň sa zaviazala posúdiť, či už Maďarsko prijalo potrebné nápravné opatrenia v kontexte jej zasadnutia z 22. júna 2012 s cieľom zrušiť čiastočné pozastavenie záväzkov z Kohézneho fondu do roku 2013, ak budú splnené podmienky[9]. S cieľom uľahčiť rozhodnutie Rady sa Komisia zaviazala bezodkladne predložiť Rade svoje posúdenie toho, či boli prijaté účinné opatrenia po prijatí nápravných opatrení maďarskou vládou spĺňajúcich odporúčanie Rady z 13. marca 2012 na základe článku 126 ods. 7 ZFEÚ. Tieto záväzky a opatrenia prijaté maďarskými orgánmi sú základom tohto oznámenia. Treba uviesť, že Rada vyzvala maďarské orgány, aby vyvinuli aj potrebné štrukturálne úsilie na dosiahnutie jej rozpočtového cieľa pre deficit vo výške 2,2 % HDP v roku 2013 spôsobom, ktorým sa zabezpečí dodržanie strednodobého cieľa spolu s trvalým odstránením nadmerného deficitu. 2. Posúdenie účinnosti prijatých opatrení Podľa nariadenia (ES) č. 1467/97 a revidovaného Kódexu správania[10] by sa mali opatrenia prijaté členským štátom považovať za účinné, ak konal v súlade s odporúčaním v článku 126 ods. 7. V kódexe správania sa uvádza, že pri posudzovaní účinných opatrení by sa malo predovšetkým zvážiť, či príslušný členský štát dosiahol ročné rozpočtové ciele, ktoré pôvodne odporúčala Rada, a podkladové zlepšenie svojho salda očisteného od cyklických vplyvov bez jednorazových a iných dočasných opatrení. 2.1. Posúdenie prijatých opatrení vzhľadom na rozpočtový výsledok rokov 2012 a 2013 Východiskové makroekonomické prostredie sa v porovnaní s predpoveďou útvarov Komisie z februára 2012 mierne zhoršilo, čím sa potvrdilo odporúčanie Rady z 13. marca 2012, v ktorom sa predpokladalo zníženie reálneho HDP v roku 2012 o 0,1 % a jeho mierne zlepšenie na 1,6 % v roku 2013. Toto oslabenie súvisí najmä s výkonnosťou v stavebnom priemysle v prvom štvrťroku, ktorá bola horšia, ako sa očakávalo. Okrem toho nedávne nové opatrenia (podrobnosti pozri ďalej) ďalej zhoršovali krátkodobý a strednodobý výhľad rastu a podľa predpovede útvarov Komisie z jari 2012 a na základe informácií, ktoré boli k dispozícii k uzávierke[11], sa očakáva, že reálny HDP sa v roku 2012 zníži o 0,3 % a v roku 2013 sa zvýši len o 1,0 %. Konvergenčný program na rok 2012 obsahuje mierne optimistickejší výhľad rastu (0,1 % v roku 2012 a 1,6 % v roku 2013) najmä na základe i) vyšších výdavkov na súkromnú spotrebu motivovaných optimistickejšími predpokladmi týkajúcimi sa rastu zamestnanosti v súkromnom sektore a ii) dynamickejšej tvorby hrubého fixného kapitálu. Rozpočet verejných financií na rok 2011 dosiahol prebytok 4,3 % HDP vďaka jednorazovým príjmom vo výške 9,7 % HDP, ktoré pochádzali v skutočnosti z odstránenia predtým povinného súkromného dôchodkového fondu[12]. Bez jednorazových faktorov však rozpočet dosiahol deficit vo výške 5,25 % HDP. Hoci je tento výsledok všeobecne v súlade s odhadom začleneným v pracovnom dokumente útvarov Komisie, ktorý je sprievodným dokumentom odporúčania Komisie pre odporúčanie Rady na základe článku 126 ods. 7 ZFEÚ z marca 2012, je lepší, ako predpokladala vláda vo svojej správe o pokroku v rámci postupu pri nadmernom deficite z decembra 2011 a útvary Komisie začiatkom januára 2012[13] a odzrkadľuje najmä saldo rozpočtu sektoru miestnej správy, ktoré je lepšie, ako sa očakávalo. 2.1.1. Odstránenie deficitu v roku 2012 na základe predpovede útvarov Komisie z jari 2012 a použitie mimoriadnych príjmov Podľa predpovede útvarov Komisie z jari 2012 sa očakáva, že deficit rozpočtu dosiahne 2,5 % HDP, čo je v súlade s oficiálnym cieľom pre deficit a o 0,5 % HDP menej, ako odhad deficitu uvedený v posúdení z marca 2012. V tomto zlepšenom výhľade sú premietnuté najmä tri prvky. 1. Zahŕňa základný účinok výsledku rozpočtu na rok 2011 (0,1 % HDP), ktorý bol lepší, ako sa očakávalo. 2. Vláda oznámila nové úsporné opatrenia vo výške 0,3 % HDP v rámci konvergenčného programu na rok 2012, ktoré ovplyvnia vývoj rozpočtu v roku 2012. Obsahujú opatrenia na zvýšenie príjmov vo výške viac ako 0,1 % HDP vrátane zavedenia novej dane z telekomunikačných služieb a prenesenia daňovej povinnosti týkajúcej sa DPH v poľnohospodárstve. Na strane výdavkov úspory vo výške 0,2 % HDP pozostávajú zo zníženia rezerv príslušných ministerstiev a ďalšieho znižovania štátnych dotácií na lieky. Pokiaľ ide o riziko spojené s vykonávaním opatrení na strane výdavkov, výpočty v predpovedi útvarov Komisie z jari 2012 zahŕňajú úspory vo výške 0,2 % HDP (z celkovej výšky 0,3 % HDP). 3. Okrem nových úsporných opatrení je výhľad deficitu ovplyvnený novým vývojom v oblasti jednorazových opatrení. Tieto nové jednorazové príjmy vo výške 0,4 % HDP zahŕňajú i) vplyv novej vlny zvyšných účastníkov súkromného dôchodkového piliera, ktorí sa vrátili do verejného dôchodkového piliera v reakcii na vládne stimuly, ktoré trvali do konca marca 2012 (0,2 % HDP)[14], a ii) jednorazové príjmy vo výške 0,2 % HDP súvisiace s tým, že niektoré štrukturálne fondy EÚ boli prijaté až v januári 2012, pričom vláda uskutočnila príslušné platby konečným príjemcom už v decembri 2011, čo bolo oznámené útvarom Komisie v rámci prípravy predpovede z apríla 2012[15]. Očakáva sa, že ich čiastočne vyvážia nové jednorazové výdavky vo výške 0,15 % HDP súvisiace so sektorom dopravy (toto rozhodnutie bolo oznámené útvarom Komisie tiež v apríli). Očakáva sa preto, že čisté jednorazové príjmy sa zvýšia približne o 0,25 % HDP na približne 0,9 % HDP. Bez týchto dočasných faktorov by rozpočtový deficit prekročil referenčnú hodnotu 3 % HDP (t. j. na 3,4 % HDP). Hoci sa v roku 2012 počíta s dosiahnutím cieľového deficitu , podľa predpovede útvarov Komisie z jari 2012 by si to vyžadovalo odstránenie celej mimoriadnej rezervy (podmienené zníženie výdavkov)[16] vo výške takmer 1,5 % HDP, ktorá bola vytvorená na vyrovnanie nepredvídaného vývoja, aby mohol byť splnený cieľový deficit[17]. Naopak, v konvergenčnom programe na rok 2012 sa v roku 2012 ešte počíta s dostupnou mimoriadnou rezervou vo výške 0,4 % HDP. Tento rozdiel je zapríčinený prekročením plánovaných výdavkov na úrovni takmer 0,5 % HDP, ktoré očakávajú útvary Komisie v súvislosti s dotáciami na lieky, sektorom dopravy a nedostatočne podrobnými údajmi o znížení rozpočtových prostriedkov, ako aj o niečo nižšími daňovými príjmami vzhľadom na predpoveď slabšieho hospodárskeho rastu. Podľa odporúčania Rady z 13. marca 2012 sa majú mimoriadne príjmy vrátane možných jednorazových príjmov vyplývajúcich z návratu účastníkov súkromného dôchodkového piliera do verejného dôchodkového piliera použiť na zlepšenie celkového salda. Hoci konvergenčný program na rok 2012 neobsahoval tieto príjmy, boli zahrnuté v predpovedi z jari 2012 s tým, že deficit podľa plánu dosiahne cieľ (ale neprekoná ho). 2.1.2. Odstránenie deficitu v roku 2013 na základe predpovede útvarov Komisie z jari 2012 a ustanovenia o rezervách V predpovedi útvarov Komisie z jari 2012 sa plánuje v roku 2013 zvýšenie rozpočtového deficitu na 2,9 % HDP, čo znamená, že sa v roku 2012 aj 2013 očakáva, že rozpočtový deficit bude pod referenčnou hodnotou 3 % HDP, hoci v prvom roku to závisí od jednorazových opatrení. Predpoveď deficitu na rok 2013 je nižšia o 0,7 % HDP ako odhad deficitu uvedený v posúdení z marca 2012 vo výške 3,6 % HDP, avšak o 0,7 % HDP vyššia ako oficiálny cieľ vo výške 2,2 % HDP. V zlepšení fiškálneho výhľadu sa premietajú početné dodatočné úsporné opatrenia oznámené v konvergenčnom programe na rok 2012. Podľa odhadu vlády môžu tieto opatrenia znížiť deficit rozpočtu v roku 2013 približne o 1,7 % HDP. Konvergenčný program na rok 2012, založený na priaznivejších údajoch z roku 2011, ako sa pôvodne očakávalo , počíta aj s nižším deficitom v sektore miestnej verejnej správy o 0,2 % HDP v roku 2012 a 0,3 % HDP v roku 2013. Vplyv úsporných opatrení na zlepšenie hrubého deficitu (na úrovni približne 1,7 % HDP) je vypočítaný na základe minimálnych príjmov z daní z finančných transakcií (0,4 % HDP) uvedených v konvergenčnom programe na rok 2012.. Tento prístup je potvrdený aj rozhodnutím vlády z 9. mája, ktorej cieľom je výber tohto minimálneho príjmu. Zároveň zahŕňa úsporu vo výške takmer 0,2 % HDP z prísnej kontroly výdavkov na nákup tovarov a služieb vo verejnom sektore, ktorá vyplýva z konvergenčného programu na rok 2012 a bola uverejnená 16. mája 2012. Na strane príjmov opatrenia zahŕňajú i) zavedenie dane z finančných transakcií (minimálne 0,4 % HDP), ii) vyššie sadzby dane z poistných služieb a z energie a v sektore verejných služieb (0,2 % HDP), iii) úplný ročný vplyv dane zo sektora telekomunikačných služieb a prenesenia daňovej povinnosti týkajúcej sa DPH v poľnohospodárstve (0,2 % HDP), ako aj iv) zavedenie elektronického cestného mýta od júla 2013 (0,25 % HDP). Na strane výdavkov opatrenia zahŕňajú i) zníženie rozpočtových prostriedkov rozpočtových kapitol a štátnych podnikov, ii) nominálne zmrazenie výdavkov na nákup tovarov a služieb v podsektore ústrednej vlády, ako aj iii) zníženie dotácií do sektora verejnej dopravy a na lieky, ktoré má celkovo vplyv na zlepšenie hrubého rozpočtu vo výške viac ako 0,6 % HDP. Vzhľadom na to, že k uzávierke predpovede útvarov Komisie z jari 2012 (26. apríla 2012) neboli k dispozícii dostatočné informácie a vzhľadom na riziká vykonávania súvisiace najmä so znížením výdavkov mohli byť do predpovede začlenené len dve tretiny tohto vplyvu na zlepšenie rozpočtu vo výške 1,7 % HDP (t. j. 1,1 % HDP). Zatiaľ čo v konvergenčnom programe na rok 2012 sa predpovedá, že cieľový deficit vo výške 2,2 % HDP sa dosiahne pri zachovaní mimoriadnej rezervy vo výške 0,2 – 0,5 % HDP (v závislosti od príjmov získaných z dane z finančných transakcií), podľa predpovede útvarov Komisie z jari 2012 sa plánuje deficit tesne pod referenčnou hodnotou 3 % HDP bez ponechania akejkoľvek mimoriadnej rezervy (a za predpokladu absencie jednorazových a dočasných opatrení v danom roku). V tejto predpovedi vyššieho deficitu sú premietnuté najmä riziká vykonávania súvisiace s dávnejšie a nedávno oznámenými úspornými opatreniami (vo výške 0,25 % a 0,5 % HDP), ako aj horším makroekonomickým výhľadom (ktorého výsledkom je deficit horší o 0,25 % HDP)[18] . V odporúčaní sa tiež žiada, aby vláda zapracovala do nadchádzajúcich zákonov o rozpočte ustanovenia o dostatočnej rezerve. Hoci v predpovedi útvarov Komisie z jari 2012 sa nepredpokladá, že v roku 2013 bude ponechaná rezerva na vyrovnanie možných prekročení výdavkov, zohľadňuje sa v nej určité riziko vykonávania. Okrem toho majú orgány ešte príležitosť zahrnúť túto rezervu do nadchádzajúcich zákonov o rozpočte. Tento aspekt, ako aj použitie jednorazových príjmov na zlepšenie štrukturálneho rozpočtu, sa bude monitorovať na základe polročnej správy o pokroku v rámci postupu pri nadmernom deficite, ktoré má vláda pravidelne predkladať až do odvolania postupu pri nadmernom deficite. 2.1.3. Nové informácie po uzávierke jarnej predpovede Po uzávierke predpovede útvarov Komisie z jari 2012 vláda poskytla ďalšie údaje týkajúce sa zníženia rozpočtových prostriedkov rozpočtových kapitol vo výške 0,15 % HDP, z čoho bola v predpovedi útvarov Komisie z jari 2012 zohľadnená jedna tretina z dôvodu nedostatku podrobných údajov. Nové informácie objasnili, do akej miery v sú ovplyvnené rozpočty rôznych ministerstiev a rozpočtové prostriedky a že plánované úspory sú založené na zrušení vybraných úloh a na zlepšovaní efektívnosti, čím možno zaručiť ich udržateľnosť. Na základe týchto informácií útvary Komisie teraz môžu do svojho aktualizovaného plánu zahrnúť celý vplyv tohto opatrenia vo výške 0,15 % HDP. Okrem toho vládnym rozhodnutím č. 1152/2012 zo 16. mája 2012, ktorým sa mení a dopĺňa vládne rozhodnutie č. 1122/2012 (IV.25.), vláda zverejnila svoje rozhodnutie o nominálnom zmrazení výdavkov z rozpočtu podsektora ústrednej vlády, ako aj o ich obmedzení na polovicu miery inflácie v podsektore miestnej verejnej správy pri nákupe tovarov a služieb v roku 2013 (s týmito opatreniami sa v konvergenčnom programe na rok 2012 počítalo len implicitne). Vláda tiež objasnila, že táto úspora vo výške takmer 0,2 % HDP by sa realizovala na základe rovnakých zásad, ktoré sa uplatnili na zníženie rozpočtových prostriedkov v rozpočtových kapitolách. Vďaka tomuto rozhodnutiu sa zlepšuje aktualizované posúdenie rozpočtu útvarmi Komisie len o 0,1 % HDP, pretože existujú určité riziká vykonávania, a to aj vzhľadom na skutočnosť, že ústredná vláda má iba obmedzený vplyv na rozpočtové plánovanie orgánov miestnej správy. Orgány schválili 9. mája 2012 určité kľúčové parametre daňového balíka (návrhy zákonov boli predložené parlamentu 11. mája), ktorý obsahuje niekoľko prvkov, ktoré sa odlišujú od konvergenčného programu na rok 2012. Všeobecne budú novým daniam podliehať spoločnosti a nie spotrebitelia, ako sa predtým predpokladalo, čo môže ďalej zhoršovať investičnú klímu, ako sa názorne preukázalo vo vyhláseniach dotknutých obchodných organizácií. Pokiaľ ide o konkrétne číselné zmeny, vláda rozhodla o stropoch mesačných platieb dane z telekomunikačných služieb a o nižšom zvýšení daňovej prirážky pre energetické spoločnosti a spoločnosti verejných služieb, ako sa očakávalo, s celkovou stratou príjmov takmer 0,1 % HDP. Táto strata by sa mala podľa plánu kompenzovať adekvátne vyššími príjmami z dane z finančných transakcií, keďže odstránenie pôvodne plánovaného stropu by nebolo plne vyvážené užším zoznamom zdaniteľných transakcií. Na základe informácií, ktoré boli k dispozícii v čase dokončovania tohto posúdenia, nemali tieto nové informácie vplyv na celkové príjmy očakávané z daňového balíka. Vzhľadom na všetky tieto nové informácie získané po uzávierke predpovede útvarov Komisie z jari 2012, a najmä ďalšie údaje o výdavkoch, ktoré majú vplyv na zníženie rozpočtového deficitu vo výške 0,2 % HDP, sa predpokladá, že deficit v roku 2013 sa zníži na 2,7 % HDP, čo možno považovať za výrazný pokles pod prahovou hodnotou 3 % HDP (pozri tabuľku 1 o vývoji posúdenia Komisie v rôznych etapách). 2.1.4. Fiškálna konsolidácia, na ktorej sa zakladá odstránenie deficitu v rokoch 2012 a 2013 Rada vo svojom odporúčaní z 13. marca 2012 vyzvala vládu, aby zaistila dosiahnutie cieľového rozpočtového deficitu na rok 2012 vo výške 2,5 % HDP a dosiahnutie deficitu výrazne pod prahovou hodnotou 3 % HDP v roku 2013. Na základe makroekonomického rámca vyplývajúceho z predpovede útvarov Komisie z februára 2012 sa očakávalo, že si to vyžiada dodatočnú fiškálnu konsolidáciu na úrovni minimálne 0,5 % HDP v roku 2012 (nad rámec už plánovaného 1,9 % HDP) a ďalšiu konsolidáciu v roku 2013 (vzhľadom na predpoveď deficitu vo výške 3,6 % HDP na daný rok). Podľa predpovede útvarov Komisie z jari 2012 sa po zhoršení o 1,4 % HDP v roku 2010 a ďalšom zhoršení o 0,7 % HDP v roku 2011 očakáva, že štrukturálne saldo sa v roku 2012 zlepší o 2,25 % HDP, vďaka čomu presiahne zlepšenie očakávané v posúdení z marca 2012 o 0,25 % HDP. Hoci je to mierne pod úrovňou dodatočnej fiškálnej konsolidácie odporúčanej Radou, čiastočne sa to vysvetľuje (nízkou) úpravou potenciálneho rastu smerom nadol medzi predpoveďou útvarov Komisie z februára 2012 a predpoveďou z jari 2012 (so záporným vplyvom na saldo očistené od cyklických vplyvov v roku 2012 vo výške 0,1 % HDP). Okrem toho boli daňové príjmy (očistené od vplyvu diskrečných opatrení) v roku 2012 nižšie, ako naznačoval vývoj HDP a štandardná daňová elasticita, čo čiastočne mohlo prispieť k zmene štrukturálneho salda, ktoré mierne zaostalo za požadovanou fiškálnou konsolidáciou. So zohľadnením týchto faktorov možno fiškálnu konsolidáciu na rok 2012 považovať za všeobecne zhodnú s konsolidáciou, ktorá sa požadovala na základe odporúčania Rady z 13. marca 2012. V predpovedi z jari 2012 sa predpokladalo mierne dodatočné zlepšenie štrukturálneho salda rozpočtu (0,1 % HDP) v roku 2013. So zohľadnením nových informácií poskytnutých vládou po uzávierke predpovede by to znamenalo dodatočné zlepšenie na viac ako 0,25 % HDP. Tabuľka 1: Vývoj rozpočtovej prognózy || 2012 || 2013 Posúdenie Komisie z marca 2012 || -3,0 || -3,6 Príslušný makroekonomický vývoj || -0,05 || -0,05 Jednorazové opatrenia || 0,25 || 0,0 strana príjmov (ďalší pohyb členov zo súkromného do verejného dôchodkového piliera, osobitné účtovanie fondov EÚ) || 0,40 || 0,0 strana výdavkov (výdavky súvisiace s dlhom v sektore dopravy) || -0,15 || 0,0 Iný fiškálny vývoj (napr. zmena v systéme mzdového oceňovania, prispôsobenie sa daňovým zmenám) || 0,15 || -0,10 Posúdenie Komisie pred prijatím nových opatrení || -2,65 || -3,75 Úsporné opatrenia uvedené v konvergenčnom programe na rok 2012 || 0,20 || 1,10 strana príjmov (napr. daň z finančných transakcií, elektronické cestné mýto, mimoriadna daň pre sektor energetiky a telekomunikácií) || 0,15 || 0,90 strana výdavkov (napr. zníženie výdavkov v rozpočtových kapitolách, zníženie dotácií na lieky) || 0,05 || 0,20 Druhé kolo makroekonomických vplyvov úsporných opatrení || -0,05 || -0,25 Predpoveď z jari 2012 (uverejnená 11. mája 2012) || -2,5 || -2,9 Ďalšie informácie o úsporných opatreniach na strane výdavkov (po uzávierke predpovede z jari 2012) || 0,10 || 0,20 Aktualizované posúdenie Komisie || -2,5¹ || -2,7 ¹ Z ďalších informácií o úsporných opatreniach vyplynula mimoriadna rezerva vo výške 0,1 % HDP 2.1.5. Celkové posúdenie týkajúce sa odstránenia deficitu a dlhu Celkovo a aj so zohľadnením informácií, ktoré boli sprístupnené Do po uzávierke predpovede útvarov Komisie z jari 2012, sa očakáva, že rozpočtový deficit dosiahne v roku 2012 výšku 2,5 % HDP a v roku 2013 zostane výrazne pod referenčnou hodnotou 3 % HDP, ako odporúčala Rada v marci tohto roka. Zlepšenie fiškálnej predpovede sa pripisuje najmä vplyvu nových opatrení na rozpočet vo výške 0,3 % HDP v roku 2012 a 1,3 % HDP v roku 2013, ktoré boli oznámené v kontexte konvergenčného programu na rok 2012 a ktoré sú ďalej podrobnejšie vysvetlené. Tieto opatrenia prispejú aj k zlepšeniu štrukturálneho salda v porovnaní s posúdením z marca 2012 o 0,25 % HDP v roku 2012 a o ďalších 0,5 % HDP v roku 2013. Ostatné faktory, ako napríklad zmena porovnávacej základne v prípade o mierne lepšieho rozpočtového salda v roku 2011, ako sa očakávalo, a vyššie jednorazové príjmy, tiež prispejú k zlepšeniu výhľadu nominálneho deficitu a zabezpečia udržateľnosť cieľového deficitu vo výške 2,5 % HDP v roku 2012. Je užitočné uviesť, že konsolidačné opatrenia vyvolávajú určité otázky, pokiaľ ide o kvalitu, pretože sú sústredené najmä na stranu príjmov a môžu brániť hospodárskemu rastu aj vzhľadom na zhoršujúce sa podnikateľské prostredie z dôvodu, že sa dočasné odvetvové poplatky, ktoré sa mali ukončiť, de facto nahrádzajú stálymi odvetvovými daňami zväčša v rovnakých sektoroch. Ako sa uvádza v súvislosti s odporúčaním Rady, s cieľom dosiahnuť trvalé odstránenie nadmerného deficitu by Maďarsku mohlo prospieť zavedenie opatrení v oblasti všeobecných prídavkov na deti (prípadne v spojení s nedávno zavedenými daňovými úľavami pre rodiny), zavedenie centralizovanej dane z nehnuteľností na základe hodnoty a posilnenie progresívnej povahy paušálneho systému dane z príjmu[19]. V roku 2011 verejný dlh mierne klesol na 80,6 % HDP v súvislosti s podstatným primárnym prebytkom vo výške 8,25 % HDP, ktorý bol vo veľkej miere vyvážený znehodnotením forintu o viac ako 10 %. Očakáva sa, že dlh v roku 2012 klesne na 78,5 % HDP a v roku 2013 bude klesať ďalej, a to na základe výhľadu deficitu uvedeného v predpovedi z jari 2012 a za predpokladu, že nebude predaný verejný majetok[20]. Podľa aktualizácie konvergenčného programu sa verejný dlh bude kontinuálne znižovať počas celého programového obdobia na úroveň 77 % HDP v roku 2013 a pod 73 % HDP v roku 2015. Pokiaľ ide o dodržanie referenčnej hodnoty znižovania dlhu, počas troch rokov od odstránenia svojho nadmerného deficitu bude Maďarsko v prechodnom období (t. j. 2013 – 2015). Plánovaná fiškálna úprava by zabezpečila dostatočný pokrok z hľadiska dodržiavania referenčnej hodnoty znižovania dlhu. Na základe plánovanej fiškálnej úpravy bude hraničná hodnota znižovania dlhu splnená v roku 2015. Podľa článku 2 ods. 1a nariadenia (ES) č. 1467/97 sa v prípade členského štátu, voči ktorému sa k 8. novembru 2011 uplatňuje postup pri nadmernom deficite, sa počas obdobia troch rokov od odstránenia nadmerného deficitu považuje požiadavka podľa dlhového kritéria za splnenú, ak príslušný členský štát urobil dostatočný pokrok smerom k dosiahnutiu referenčnej hodnoty. 2.2. Posúdenie opatrení prijatých v oblasti fiškálneho riadenia Pokiaľ ide o fiškálne riadenie, Rada požiadala maďarské orgány, aby prispôsobili zákon o hospodárskej stabilite, najmä stanovením skutočne záväzného strednodobého rámca a rozšírením analytickej pôsobnosti fiškálnej rady. V konvergenčnom programe na rok 2012 sa oznámilo, že po zavedení preskúmania nového regulačného rámca vláda predloží parlamentu potrebnú zmenu a doplnenie počas jarnej schôdze. V čase dokončovania tohto posúdenia neboli poskytnuté žiadne informácie o plánovaných zmenách a doplneniach. S cieľom zabezpečiť úplné transponovanie smernice Rady o minimálnych požiadavkách na národné rozpočtové rámce bol v rámci databázy vlády na harmonizáciu maďarského práva s právom EÚ (ktoré riadi Ministerstvo verejnej správy a spravodlivosti) stanovený harmonogram; začína sa rozhodnutím o koncepčných otázkach v júni 2012 a dokončenie legislatívneho procesu predpokladá do jesene 2013. Pokiaľ ide o fungovanie fiškálnej rady, koncom marca 2012 sa uzákonilo, že predseda tohto orgánu bude dostávať plat a môže vytvoriť malý sekretariát v rámci kancelárie parlamentu (tieto aspekty predtým chýbali). Ide o malý krok správnym smerom, keďže sa zdá, že určitá inštitucionalizácia fiškálnej rady lepšie zodpovedá jej významnej právomoci veta v prípade ročného rozpočtu, avšak celkový pokrok v tejto oblasti možno považovať za malý a vývoj vo fiškálnom riadení bude potrebné dôslednejšie sledovať. 3. Závery Na základe súčasných informácií sa zdá, že Maďarsko prijalo opatrenia, ktoré predstavujú primeraný pokrok smerom k odstráneniu nadmerného deficitu. Očakáva sa najmä, že cieľový deficit na rok 2012 vo výške 2,5 % HDP bude splnený, a predpokladá sa, že rozpočtový deficit na rok 2013 bude výrazne pod referenčnou hodnotou 3 % HDP vzhľadom na mierne oslabené východiskové makroekonomické prostredie. Očakáva sa, že deficit na rok 2012 sa dosiahne na základe štrukturálnych opatrení vo výške 0,3 % HDP a zakladá sa aj na malom pozitívnom vplyve zmeny porovnávacej základne z roku 2011, ako aj určitom vývoji jednorazových opatrení. So zreteľom na vplyv úprav potenciálneho rastu HDP a toho, že daňové príjmy (očistené od vplyvu diskrečných opatrení) v roku 2012 nedosiahnu to, čo by sa mohlo očakávať na základe vývoja HDP a štandardnej daňovej elasticity, fiškálnu konsolidáciu v roku 2012 možno všeobecne považovať za zodpovedajúcu požiadavke v odporúčaní Rady z 13. marca 2012. V roku 2013 na základe všetkých verejne dostupných informácií aj po uzávierke predpovede z jari 2012 útvary Komisie predpokladajú, že deficit dosiahne 2,7 % HDP vďaka súboru konsolidačných opatrení, a teda zostane výrazne pod referenčnou hodnotou stanovenou v zmluve vo výške 3 % HDP, a to aj po úplnom ukončení čistých jednorazových opatrení vo výške 0,9 % príjmov HDP. Na základe tejto predpovede deficitu a medzitým predložených dodatočných informácií sa očakáva, že verejný dlh klesne z 80,6 % HDP v roku 2011 na menej ako 78,5 % HDP v roku 2012 a v roku 2013 ešte mierne klesne. Základný scenár zahrnutý v predpovedi z jari 2012 sprevádzajú symetrické riziká. Na jednej strane možno nižší deficit udržať priaznivejším saldom orgánov miestnej správy, ako sa v súčasnosti predpokladá, alebo nižšími úrokovými výdavkami verejného sektora. Na druhej strane existujú riziká zvýšenia deficitu, napríklad z dôvodu výdavkov súvisiacich so stratami centrálnej banky, ktoré budú vyššie, ako sa očakávalo. Okrem toho by nedávno oznámené nové dane mohli spôsobiť ďalšie zhoršovanie investičnej klímy nelineárnym spôsobom, ktorá môže utrpieť aj z dôvodu najnovšieho výrazného poklesu HDP v prvom štvrťroku, ktorý nebolo možné zahrnúť do predpovede a ktorý nepriaznivo ovplyvní deficit. Pokiaľ ide o fiškálne riadenie, zámer predložiť návrh legislatívnych zmien a doplnení parlamentu bol oznámený v konvergenčnom programe na rok 2012. V čase dokončenia tohto posúdenia však neboli k dispozícii verejné informácie o obsahu a cieľoch plánovanej revízie. Od marca 2012 získal predseda fiškálnej rady nárok na konkurencieschopnú odmenu a na vytvorenie malého sekretariátu. V súvislosti s týmto malým pokrokom bude potrebné dôsledne monitorovať fiškálne riadenie, a to aj v nadväznosti na odporúčania týkajúce sa reformy fiškálneho riadenia pre túto konkrétnu krajinu z roku 2012. Vzhľadom na uvedené posúdenie Komisia zastáva názor, že v súčasnosti nie sú potrebné ďalšie kroky v oblasti postupu pri nadmernom deficite v Maďarsku. Na udržanie rozpočtového deficitu bezpečne pod referenčnou hodnotou 3 % HDP bude potrebné dôsledné vykonávanie a urýchlené spresnenie všetkých oznámených opatrení. Návrh konsolidačných opatrení by sa mohol ďalej zlepšovať v úzkej konzultácii ex ante s príslušnými zainteresovanými stranami a medzinárodnými organizáciami. Rámec fiškálneho riadenia ešte treba prispôsobiť, aby bol v súlade s odporúčaním Rady tak, aby krajina mala úžitok z vytvorenia dobre fungujúceho inštitucionálneho systému. V tejto súvislosti a aj so zreteľom na nedávne údaje za prvý štvrťrok, ktoré boli horšie, ako sa očakávalo, bude Komisia dôsledne sledovať vývoj rozpočtu v Maďarsku v súlade so zmluvou a Paktom o stabilite a raste, najmä v súvislosti s dlhou minulosťou tohto postupu pri nadmernom deficite. Jedným zo zdrojov informácií na tento účel budú polročné správy vlády o postupe pri nadmernom deficite. Tabuľka 2: Porovnanie kľúčových makroekonomických a rozpočtových prognóz || || 2011 || 2012 || 2013 || 2014 || 2015 Skutočný HDP (% zmena) || KOM || 1,7 || -0,3 || 1,0 || nie sú k dispozícii || nie sú k dispozícii KP || 1,7 || 0,1 || 1,6 || 2,5 || 2,5 Produkčná medzera1 (% z potenciálneho HDP) || KOM || -2,3 || -2,7 || -2,0 || nie sú k dispozícii || nie sú k dispozícii KP || -2,4 || -3,0 || -2,6 || -1,7 || -1,2 Saldo verejných financií² (% HDP) || KOM || 4,3 || -2,5 || -2,9 || nie sú k dispozícii || nie sú k dispozícii KP || 4,3 || -2,5 || -2,2 || -1,9 || -1,5 Primárne saldo (% HDP) || KOM || 8,3 || 1,5 || 1,2 || nie sú k dispozícii || nie sú k dispozícii KP || 8,3 || 1,6 || 2,0 || 2,2 || 2,2 Saldo očistené od cyklických vplyvov1,3 (% HDP) || KOM || 5,3 || -1,3 || -2,0 || nie sú k dispozícii || nie sú k dispozícii KP || 5,4 || -1,1 || -1,0 || -1,1 || -0,9 Štrukturálne saldo4 (% HDP) || KOM || -4,3 || -2,1 || -2,0 || nie sú k dispozícii || nie sú k dispozícii KP || nie je k dispozícii -4,0 || -1,9 || -1,2 || -1,1 || -0,9 Hrubý verejný dlh (% HDP) || KOM || 80,6 || 78,5 || 78,0 || nie sú k dispozícii || nie sú k dispozícii KP || 80,6 || 78,4 || 77,0 || 73,7 || 72,7 Poznámky: 1 V prípade konvergenčného programu (KP) produkčné medzery a saldá očistené od cyklických vplyvov podľa programov, ako ich prepočítali útvary Komisie na základe informácií v programoch. 2 Na základe informácií získaných po uzávierke predpovede útvarov Komisie z jari 2012 mohla byť predpoveď týkajúca sa nominálneho deficitu na rok 2013 upravená nadol na 2,7 % HDP. 3 Saldo očistené od cyklických vplyvov bez jednorazových a iných dočasných opatrení. 4 V súlade s revíziou predpovede o nominálnom deficite na rok 2013 na základe informácií získaných po uzávierke predpovede útvarov Komisie z jari 2012 sa v roku 2013 zlepšilo aj príslušné štrukturálne saldo o 0,25 % HDP. Zdroj: Predpoveď útvarov Komisie z jari 2012 (KOM) uverejnená 11. mája 2012 a konvergenčný program (KP) na rok 2012 [1] Ú. v. EÚ L 389, 30.12.2004, s. 27. [2] Ú. v. EÚ L 110, 30.4.2005, s. 42. [3] Ú. v. EÚ L 314, 30.11.2005, s. 18. [4] KOM(2010) 10 v konečnom znení. [5] Ú. v. EÚ L 66, 6.3.2012, s. 6. [6] Ú. v. EÚ L 78, 17.3.2012, s. 19. [7] Ú. v. EÚ L 210, 31.7.2006, s. 79. [8] Ú. v. ES L 209, 2.8.1997, s. 6. [9] Odôvodnenie 12 vykonávajúceho rozhodnutia Rady 2012/156/EÚ o čiastočnom pozastavení záväzkov z Kohézneho fondu na rok 2013 znie takto: „V súlade s článkom 4 ods. 2 nariadenia (ES) č. 1084/2006, ak do 22. júna 2012 alebo k neskoršiemu dátumu Rada zistí, že Maďarsko prijalo potrebné nápravné opatrenie, bezodkladne rozhodne o zrušení pozastavenia príslušných záväzkov.“ [10] „Špecifikácie vykonávania Paktu o stabilite a raste a usmernenia k forme a obsahu programov stability a konvergenčných programov“ z 24. januára 2012. Pozri: http://ec.europa.eu/economy_finance/economic_governance/sgp/pdf/coc/code_of_conduct_en.pdf [11] Maďarský štatistický úrad uverejnil 15. mája svoj rýchly odhad na 1. štvrťrok 2012. Na základe sezónne a kalendárne upravených podmienok reálny HDP klesol o 1,3 %, čo prekvapilo aj analytikov, v porovnaní s poklesom o 0,5 %, ktorý sa očakával v predpovedi z jari 2012 uverejnenej 11. mája, t. j. pár dní pred sprístupnením tohto rýchleho odhadu. [12] V roku 2011 vláda umožnila členom bývalých povinných súkromných dôchodkových fondov prejsť späť do verejného dôchodkového piliera a motivovala ich k tomu. V tejto súvislosti sa 97 % členov rozhodlo, že sa vráti, čo spôsobilo i) jednorazový rozpočtový príjem v súvislosti s presunom ich kumulovaných aktív do verejných financií a ii) trvalo vyššie príjmy z dôchodkových odvodov do verejného dôchodkového piliera. [13] Pracovný dokument útvarov Komisie sprevádzajúci odporúčanie Komisie pre rozhodnutie Rady na základe článku 126 ods. 8 zmluvy. Pozri: http://ec.europa.eu/economy_finance/economic_governance/sgp/pdf/30_edps/other_documents/2012-03-06_hu_126-7_commission_swd_en.pdf [14] Hoci termín na návrat zo súkromného do verejného dôchodkového piliera bol do 31. marca 2012 a bolo známe, že približne jedna štvrtina zvyšných členov sa rozhodla prestúpiť do verejného piliera s príslušným presunom jednorazových príjmov vo výške 0,2 % HDP, v konvergenčnom programe na rok 2012 nie sú zahrnuté žiadne príjmy z tejto operácie. [15] Toto účtovníctvo na základe peňažného toku a Európskeho systému integrovaných ekonomických účtov (ESA), ktoré uplatnila vláda, je predmetom overovania zo strany Eurostatu. [16] Toto účtovníctvo na základe peňažného toku a Európskeho systému integrovaných ekonomických účtov (ESA), ktoré uplatnila vláda, je predmetom overovania zo strany Eurostatu. [17] Predložený rozpočet obsahoval mimoriadnu rezervu vo výške 0,7 % HDP, ktorá sa v schválenom rozpočte zvýšila o 0,4 % na 1,1 % HDP. Cieľom úsporných opatrení vo výške takmer 0,4 % HDP v roku 2012, ktoré sú zahrnuté v KP na rok 2012, je podľa výpočtu vlády opätovné vytvorenie určitej mimoriadnej rezervy, pretože mimoriadna rezerva vo výške 1,1 % HDP naplánová v rozpočte slúži na vyrovnanie už evidentných výpadkov príjmov a prevýšení plánovaných výdavkov. [18] Je potrebné zdôrazniť, že niektoré podrobnosti o opatreniach ešte neboli spresnené ani na strane príjmov, čo spôsobuje neistotu v oblasti posudzovania ich vplyvu na rozpočet. [19] Odôvodnenie 13 v odporúčaní Rady z 13. marca. [20] Podstatná časť tohto verejného majetku pochádza z prevzatia majetku v rámci de facto odstránenia predtým povinného súkromného dôchodkového piliera.